Predkladacia správa

Predkladaný materiál obsahuje návrh na uzavretie „Dohody o hospodárskej, priemyselnej a vedecko-technickej spolupráci medzi Slovenskou republikou a Ukrajinou“. Ide o medzinárodnú zmluvu medzivládneho charakteru.

	Platnosť pôvodnej „Dohody medzi vládou Slovenskej republiky a vládou Ukrajiny      o obchodnej a hospodárskej spolupráci“, podpísanej 26. augusta 1993, sa skončila 30. apríla 2004.

	Jednou z priorít prístupového procesu Slovenskej republiky do Európskej únie bolo splnenie záväzku týkajúceho sa zosúladenia medzinárodných hospodárskych zmlúv všeobecnej povahy s legislatívou EÚ. Z tohto dôvodu bola uvedená dohoda slovenskou stranou vypovedaná.

	Z dôvodu potreby zakotvenia hlavných foriem a oblastí spolupráce boli po vypovedaní pôvodnej dohody začaté práce na uzatvorení novej dohody, do ktorej boli zapracované vzájomné vzťahy odrážajúce súčasný stav a perspektívy rozvoja hospodárskej a vedecko-technickej spolupráce.

	Návrh dohody bol predložený na posúdenie Európskej komisii, ktorej pripomienky boli do predkladaného znenia dohody zapracované. Na základe uvedených pripomienok  vypracovaná dohoda prešla medzirezortným pripomienkovým konaním. V dňoch 26.-27. júla 2005 na stretnutí expertov oboch strán bolo znenie dohody bez zmien odsúhlasené.

Cieľom dohody je ďalšie upevnenie a rozvoj hospodárskych vzťahov medzi Slovenskou republikou a Ukrajinou a predovšetkým rozvoj a prehlbovanie spolupráce v odvetviach: ľahkého a ťažkého priemyslu, dopravy, energetiky vrátane modernizácie a prestavby elektrární, ťažobného priemyslu, ropného a plynárenského priemyslu vrátane rozvoja a prestavby ropovodov a plynovodov, stavebníctva a stavebných materiálov, poľnohospodárstva, vzdelávania a odborného školenia v rôznych priemyselných odvetviach, spolupráce v oblasti štatistiky a pod.

Pre realizáciu daných cieľov vytvárajú zmluvné strany Medzivládnu komisiu pre hospodársku, priemyselnú a vedecko-technickú spoluprácu medzi Slovenskou republikou a Ukrajinou, ktorej zriadenie je uvedené v dohode.

Prijatie tejto dohody nebude mať finančný, ekonomický a environmentálny vplyv, ani vplyv na zamestnanosť a podnikateľské prostredie.